**סיכום עונת קינון 2017 בגמלא**

איתי לויטס

רשות הטבע והגנים

itayl@npa.org.il

**רקע**

בשמורת הטבע גמלא שבגולן מתקיימת מושבת לינה וקינון של הנשר המקראי (*Gyps fulvus*). מושבה זו מנוטרת ביסודיות במטרה לחקור וללמוד על אודות הנשר וכך להצילו מסכנת הכחדה. עונת הקינון מתחילה בחודשים נובמבר-דצמבר, עת הנשרים מחזרים ובונים את קניהם; בחודש ינואר הנקבות מטילות ביצים (ביצה אחת לכל נקבה); בחודש מרץ הביצים בוקעות, ובחודש אוגוסט העונה מסתיימת, עת הגוזלים פורחים מהקנים.

הנשר המקראי באזורנו מוגדר עוף בסכנת הכחדה חמורה. בשנים האחרונות מתבצע ממשק אשר מטרתו לאושש את האוכלוסייה ולהרחיק את הסכנות והנזקים האורבים לה (התחשמלות, ציד, מחסור בסידן, רעש מטיילים ואימוני צבא, הרעלות ועוד).

השנה, לאור ריבוי ההרעלות שהתרחשו בשנה שעברה, מתבצע מאמץ גדול (פיקוחי, הסברתי ואכיפתי) לעצור את התופעה המרכזית אשר גורמת לנשרים להיעלם מנוף ארצנו בכלל, ומנוף הגולן בפרט. נוסף לכך התחלנו להשיב לטבע נשרים ספרדיים במטרה להגדיל את האוכלוסייה הקיימת ולהזרים לה "דם חדש".

**עונת קינון 2017**

מספירות הנשרים המתקיימות מדי חודש עולה כי פעילות הנשרים עולה בימי/חודשי החורף והאביב. באמצעות נתוני ה- GPSמנשרים הנושאים משדרים על גביהם התוודענו לנקודת לינה מרכזית במצוקי נחל רוקד.

במצוקי שמורת גמלא החל זוג נשרים יחיד בתהליך הקינון לקראת סוף חודש מרץ, אך ניסיון זה נגדע. הנשרים נטשו את הביצה לאחר תקופה של דגירת יתר (כ-70 ימי דגירה) .

עקב אי-ההתבססות של קינונים במצוקי השמורה יורדת גם רמת הפעילות של הנשרים ברחבי השמורה.

העיט הניצי (*Aquila fasciata*) לא הצליח השנה להביא צאצאים בשני ניסיונות הקינון.

בשנת 2017 אותרו ארבעה קינוני רחמים (*Neophron percnopterus*) במצוקי השמורה, ומהם פרחו חמישה גוזלים (רק אחד מהם סומן).